CINNEADH (AE) 2020/1545 ÓN gCOMHAIRLE

an 19 Deireadh Fómhair 2020

maidir le síniú, thar ceann an Aontais, agus cur i bhfeidhm sealadach an Chomhaontaithe i bhfoirm malartaithe litreacha idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáil leis an gComhaontú Comhpháirtíochta Iascaigh Inbhuanaithe a chur chun feidhme idir an tAontas Eorpach agus Rialtas Oileáin Cook

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43, i dteannta Airteagal 218(5) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) An Comhaontú Comhpháirtíochta Iascaigh Inbhuanaithe idir an tAontas agus Rialtas Oileáin Cook (1) (“an Comhaontú”), arna fhormheas le Cinneadh (AE) 2017/418 ón gComhairle (2), tháinig sé i bhfeidhm an 10 Bealtaine 2017. Tá an Prótacal maidir leis an gComhaontú (3) a chur chun feidhme (“an Prótacal”) á chur i bhfeidhm ón 14 Deireadh Fómhair 2016 (4), ar feadh tréimhse ceithre bliana.

(2) Tá an Prótacal le dul in éag an 13 Deireadh Fómhair 2020.

(3) An 7 Iúil 2020, thug an Chomhairle údarú don Choimisiún tús a chur le caibidlíocht le Rialtas Oileáin Cook chun Prótacal nua a thabhairt i gcrích chun an Comhaontú a chur chun feidhme.

(4) Go dtí go mbeidh an chaibidlíocht maidir le hathnuachan an Phrótacail curtha i gcrích, rinne an Coimisiún Comhaontú i bhfoirm malartaithe litreacha a chaibidil, thar ceann an Aontais, idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáíl leis an gComhaontú Comhpháirtíochta Iascaigh Inbhuanaithe a chur chun feidhme (“Comhaontú i bhfoirm malartaithe litreacha”) maidir le síneadh go ceann uasteorainn bliana a chur leis an bPrótacal. Tugadh an chaibidlíocht i gcrích go rathúil agus cuireadh inisealacha leis an malartú litreacha an 29 Iúil 2020.

(5) Tá sé d’aidhm ag an gComhaontú i bhfoirm malartaithe litreacha é a chur ar a gcumas don Aontas agus do Rialtas Oileáin Cook leanúint de chomhoibriú le chéile chun beartas iascaigh inbhuanaithe agus, saothrú fónta na n‐acmhainní iascaigh in uiscí Oileáin Cook a dhéanamh a chur chun cinn, agus ligean do shoithí an Aontais gníomhaíochtaí iascaireachta a dhéanamh sna huiscí sin.

(6) Dá bhrí sin, ba cheart an Comhaontú i bhfoirm malartaithe litreacha a shíniú thar ceann an Aontais, faoi réir a thabhairt i gcrích ar dháta níos déanaí.

(7) Chun leanúnachas na gníomhaíochta iascaigh a dhéanann soithí an Aontais in uiscí Oileáin Cook a áirithiú, ba cheart an Comhaontú i bhfoirm malartaithe litreacha a chur i bhfeidhm ar bhonn sealadach, go dtí go mbeidh na nósanna imeachta dá theacht i bhfeidhm curtha i gcrích,

TAR ÉIS AN CINNEADH SEO A GHLACADH:

Airteagal 1 Údaraítear leis seo síniú, thar ceann an Aontais, an Chomhaontaithe i bhfoirm malartaithe litreacha idir an tAontas Eorpach agus Rialtas Oileáin Cook a bhaineann le síneadh a chur leis an bPrótacal i ndáil leis an gComhaontú Comhpháirtíochta Iascaigh Inbhuanaithe a chur chun feidhme idir an tAontas Eorpach agus Rialtas Oileáin Cook faoi réir an Chomhaontaithe (5) i bhfoirm malartaithe litreacha sin a thabhairt i gcrích.

Airteagal 2 Údaraítear leis seo d’Uachtarán na Comhairle an duine/na daoine a chumhachtaítear an Comhaontú a shíniú thar ceann an Aontais.

Airteagal 3 Cuirfear an Comhaontú i bhfoirm malartaithe litreacha i bhfeidhm go sealadach, i gcomhréir le mír 6 de, amhail ón 14 Deireadh Fómhair 2020 nó aon dáta ina dhiaidh sin ón lá a shíneofar é (6), go dtí go dtiocfaidh sé i bhfeidhm.

Airteagal 4 Tiocfaidh an Cinneadh seo i bhfeidhm ar dháta a ghlactha.

Arna dhéanamh i Lucsamburg, 19 Deireadh Fómhair 2020. Thar ceann na Comhairle An tUachtarán J. KLOECKNER

(1) IO L 131, 20.5.2016, lch. 3.

(2) Cinneadh (AE) 2017/418 ón gComhairle an 28 Feabhra 2017 maidir leis an gComhaontú Comhpháirtíochta Iascaigh Inbhuanaithe idir an tAontas Eorpach agus Rialtas Oileáin Cook, agus an Prótacal Cur Chun Feidhme a ghabhann leis, a thabhairt i gcrích, thar ceann an Aontais Eorpaigh (IO L 64, 10.3.2017, lch. 1).

(3) Prótacal i ndáil leis an gComhaontú Comhpháirtíochta Iascaigh Inbhuanaithe idir an tAontas Eorpach agus Rialtas Oileáin Cook a chur chun feidhme (IO L 131, 20.5.2016, lch. 10)

(4) IO L 289, 25.10.2016, lch. 1.

(5) Níl ann do théacs na hIarscríbhinne sa Ghaeilge.

(6) Foilseoidh Ardrúnaíocht na Comhairle an dáta ar uaidh a chuirfear an Comhaontú i bhfoirm malartaithe litreacha i bhfeidhm go sealadach in Iris Oifigiúil an Aontais Eorpaigh.